Fritz Semb Thorstvedt

Fritz Semb Thorstvedt (født 18. mai 1892 i Hædrum, død 21. november 1975 i Oslo) var en norsk idrettsutøver. Som tolvåring var han i 1904 med på å stifte Frigg i Kristiania, og han representerte klubben i fotball og skisport.

Fotball 
Semb Thorstvedt ble norgesmester for Frigg to ganger, i 1916 og 1921. Han spilte tre kamper for det norske landslaget, ytre venstre mot Danmark i 1918, venstre half mot Sverige og mot Danmark igjen i 1919. Som spiller var han kjennetegnet som sterk, ikke spesielt elegant, men med god kondisjon og arbeidsmoral. Hans yngre bror Rolf Semb Thorstvedt ble også landslagsspiller og norgesmester for Frigg.

Skisport 
Fritz Semb Thorstvedt ble nummer to i kombinert under Holmenkollrennene i 1917. Han hoppet seg opp fra 13.-plass i langrennet til 2.-plass, bare slått av Otto Aasen som tok kongepokalen.

Etter karrieren 

Etter sin aktive karriere hadde Semb Thorstvedt flere lederverv. Han var formann i Frigg, i ledelsen av Oslo skikrets og i styret i Oslo kjøpmannsforening. «Der alte Fritz», som han ble kalt, ble som førstemann utnevnt til æresmedlem av Frigg.

Han krediteres for å ha vært den som først foreslo navnet Lillomarka. Dette gjorde han i 1931 i Skiforeningens årbok.

Referanser

Eksterne lenker 
 

Norske fotballspillere
Norske landslagsspillere i fotball for herrer
Fotballspillere for Frigg Oslo FK
Norske langrennsløpere
Norske kombinertløpere
Norske skihoppere
Norske idrettsledere
Personer fra Larvik kommune
Norgesmestere i fotball
Fødsler i 1892
Dødsfall i 1975